斯洛伐克

斯洛伐克，官名斯洛伐克共和國，係中歐一內陸國，西北面係捷克，北面係波蘭，東面係烏克蘭，南面係匈牙利，西南面係奧地利。由2004年3月29號起正式成為北大西洋公約組織成員國，2004年5月1號起成為歐洲聯盟成員國。

史 
最初喺斯洛伐克定居嘅係凱爾特人，前5世紀開始佢哋被屬於日耳曼人嘅部落排擠。從1世紀到5世紀係羅馬人同日耳曼人嘅邊界，發生好多次邊界戰爭。500年左右斯拉夫人嘅祖先嚟到呢度。7世紀中斯洛伐克係薩莫王國嘅中心。8世紀出現咗尼特拉公國，833年成為大摩拉維亞嘅中心。11世紀成為匈牙利王國一部份，1526年跟匈牙利由奧地利君主管轄，因此1867年成為奧匈帝國一部份。16世紀同17世紀當鄂圖曼帝國佔領東南歐大部份地區嘅時候，匈牙利王國嘅實際組成部份只有而家嘅斯洛伐克。

第一次世界大戰之後，奧匈帝國崩潰，1918年斯洛伐克同捷克一齊組成捷克斯洛伐克，佢亦包括而家嘅匈牙利，呢啲地區嘅主要居民係匈牙利人，而家匈牙利境內都有部分講斯洛伐克語嘅地區。第二次世界大戰期間，斯洛伐克曾經獲得「獨立」。戰後又重新同捷克合併，並且成為一個社會主義國家。由1969年開始，斯洛伐克成為捷克斯洛伐克社會主義共和國嘅一個聯盟共和國之一。1989年，捷克斯洛伐克嘅政局開始發生變化，捷克共產黨失去執政地位，之後，斯洛伐克嘅分離日益明顯，喺1992年，透過全民公決，捷克同斯洛伐克宣佈解體，1993年1月1號斯洛伐克宣佈成為一個獨立嘅國家。

2003年5月17至18號斯洛伐克舉行全民公投，92.45%嘅公民支持加入歐洲聯盟。420萬選民中只有52.15%嘅人參加咗今次投票。2004年3月29號斯洛伐克加入北約，又喺2004年5月1號加入歐洲聯盟。

2004年4月3號舉行嘅總統選舉中喺首輪選舉中冇任何一個候選人獲得需要嘅50%選票，喺第二輪選舉入面，伊萬·加什帕羅維奇獲得60%嘅選票，當選總統。喺2004年舉行嘅歐洲議會選舉入面，只有16.66%嘅選民有去投票。

2006年6月17號，新一屆國民議會嘅選舉結果揭曉，方向黨獲得29.14%嘅選票，成為議會第一大黨。斯洛伐克民主基督教同盟就獲得18.35%嘅選票；之後係斯洛伐克民族黨，獲得11.73%嘅選票。7月4號，斯洛伐克總統加什帕羅維奇正式任命方向黨主席菲喬做新政府嘅總理。方向黨同斯洛伐克民族黨同埋爭取民主斯洛伐克運動組成聯合政府。

名嘅由來 
斯洛伐克作為今日呢個地區嘅稱呼首次有證可考嘅係喺15世紀。16世紀嘅時候呢個稱呼成日被使用。而斯拉夫人喺5世紀嘅時候就已經喺呢度定居，由9世紀開始佢就叫自己做斯拉夫人，因此呢個名有可能係喺15世紀之前就已經被使用。

政治 
斯洛伐克嘅國家首腦係國家總統，由國民直接選舉，任期係五年。而政府首腦就係首相，擁有最大嘅行政權利，佢一般都係議會入面最強黨或者最強嘅政治聯合嘅首領，由總統任命。內閣嘅其他成員由首相提名，總統任命。

斯洛伐克嘅最高立法機關係一個一院制嘅議會──斯洛伐克共和國國家議會，總共有150個議員，佢哋嘅任期係四年，由國民按比例選出。斯洛伐克嘅最高法院係憲法法院，決定涉及憲法嘅訴訟。佢嘅13個成員係由總統喺一份由議會提交嘅名單入面指派。

行政區劃 

斯洛伐克分做8個「州」，每個州以佢嘅首府命名，州下面再分做「區」。

Prezident Slovenskej republiky 斯洛伐克總統府
 Ministerstvo zahraničných vecí a európskych záležitostí SR 斯洛伐克外交部
 Slovakia.com | Come to Slovakia
 Slovensko | Európska únia，歐洲聯盟